Jegyzőkönyv

Készült Révleányvár Község Önkormányzat Képviselő - Testületének 2026. február 13-én 10:40 órai kezdettel megtartott zárt üléséről.
Az ülés helye: Polgármesteri Hivatal Révleányvár, Fő utca 40. Tanácsterem.
Jelen vannak: Deák Bertalan polgármester, Kovács József, Nagy László, Sohajda Gyula és Váradi László Rudolf képviselők
Tanácskozási joggal meghívottak: Dr. Szepesy Márk Zoltán jegyző
Deák Bertalan polgármester üdvözli a megjelenteket, a jelenléti ív alapján megállapítja, hogy az 5 testületi tagból 5 fő jelen van, az ülés határozatképes, azt megnyitja. Javasolja jegyzőkönyvvezetőnek elfogadni Fedor Juditot. 
Deák Bertalan polgármester az alábbi napirendet terjeszti a testület elé jóváhagyásra. Előtte elmondja, hogy a meghívóhoz képest vannak benne változások.

	Tárgy:
	Előadó:

	1. Kiegészítő tűzifa támogatásra érkezett kérelmek
	Deák Bertalan
polgármester


Napirend után: bejelentések, interpellációk
Más javaslat nem érkezett.
A Képviselő-testület jelen lévő tagja 5 igen szavazattal egyhangúlag, az alábbi napirendet fogadta el.
	Tárgy:
	Előadó:

	1. Kiegészítő tűzifa támogatásra érkezett kérelmek
	Deák Bertalan
polgármester


A Képviselő-testület az 1. napirendi pont keretében A kiegészítő tűzifa támogatásra érkezett kérelmek elbírálását tárgyalja. (Előterjesztés elkészítve, jegyzőkönyvhöz csatolva)
Deák Bertalan polgármester: Elmondta, hogy a rendkívüli időjárásra való tekintettel született egy kormányhatározat, miben a ténylegesen rászorultak részére lehetőség van szociális tüzelőanyagra, az állami tulajdonában lévő tüzelőanyagból. Erről már volt szó az előző ülésen is. Ennek megfelelően, amikor megjelent az adatlap az ebr42 rendszerben, felmértük, hogy kik a ténylegesen rászorultak. 12 igény érkezett be, így 12m3 igényt rögzítettünk és ezt a mennyiséget engedélyezték is. Úgy volt, hogy mivel ez rendkívüli támogatás, a polgármester egyedül dönthet a támogatás odaítéléséről, de tekintettel a jelenlegi körülményekre, nem szeretne egyedül dönteni a kérelmek elbírálásában. Szeretné, ha írásos felhatalmazás lenne arról, hogy ő dönthet ezen támogatásokról. 
Ismertette a beérkezett kérelmeket, valamint a helyszíni szemle jegyzőkönyveit.
Megkérte a Képviselő- testületet, hogy döntsenek vagy mondják el véleményüket a beérkezett kérelmekkel kapcsolatban.
Megjegyezte továbbá, hogy klasszikus önrésze nem volt a tűzifának, de a 4.000 Ft+ ÁFA/ m3 szállítási díjat ki kellett az önkormányzatnak fizetnie.
Dr. Szepesy Márk Zoltán jegyző: Javaslata az volt, hogy kerüljön bele a határozatokba, hogy csak és kizárólag saját háztartásban hasznosítható, az önkormányzat ellenőrizheti a felhasználást, amennyiben megállapítást nyer, hogy a jogosult a támogatást nem rendeltetésszerűen használta fel, az önkormányzat a támogatás pénzbeli ellenértékének visszafizetésére kötelezheti.
Deák Bertalan polgármester: Ismertette a határozati javaslatát az alábbiak szerint:
/2026 (II.13.) Képviselő-testületi határozat
Tárgy: Kiegészítő tűzifára érkezett kérelmek elbírálása
Révleányvár Község Önkormányzatának Képviselő-testülete a beérkezett kérelmeket megvizsgálta és az alábbi határozatot hozza:
1. A Képviselő-testület megállapítja, hogy az 1. számú mellékletben szereplő kérelmezők részére – a rendkívüli időjárás miatt szükséges intézkedések keretében – háztartásonként 1 m³ mennyiségű tűzifa támogatást biztosít természetbeni juttatás formájában.
2. A támogatásként biztosított tűzifa kizárólag a jogosult saját háztartásában történő felhasználásra szolgál. A tűzifa értékesítése, elajándékozása vagy más részére történő átadása nem megengedett.
3. Az önkormányzat jogosult a támogatás rendeltetésszerű felhasználását ellenőrizni. Amennyiben megállapítást nyer, hogy a jogosult a támogatást nem rendeltetésszerűen használta fel, az önkormányzat jogosult a támogatás pénzbeli ellenértékének visszafizetésére kötelezni.
4. A Képviselő-testület felhatalmazza a polgármestert a támogatással kapcsolatos szükséges intézkedések megtételére, valamint az egyedi kérelmek elbírálására és a támogatás kiosztásának lebonyolítására.
5. A határozat mellékletét képezi az 1. számú melléklet, amely tartalmazza a támogatásban részesülők névsorát (átvételi elismervények alapján).
Határidő: 2026. március 15.
Felelős: Deák Bertalan polgármester
/2026. (II.13.) határozat 1. melléklete

A Képviselő-testület jelen lévő tagja 5 igen szavazattal egyhangúlag, az alábbi határozatot hozza meg:
19/2026 (II.13.) Képviselő-testületi határozat
Tárgy: Kiegészítő tűzifára érkezett kérelmek elbírálása
Révleányvár Község Önkormányzatának Képviselő-testülete a beérkezett kérelmeket megvizsgálta és az alábbi határozatot hozza:
6. A Képviselő-testület megállapítja, hogy az 1. számú mellékletben szereplő kérelmezők részére – a rendkívüli időjárás miatt szükséges intézkedések keretében – háztartásonként 1 m³ mennyiségű tűzifa támogatást biztosít természetbeni juttatás formájában.
7. A támogatásként biztosított tűzifa kizárólag a jogosult saját háztartásában történő felhasználásra szolgál. A tűzifa értékesítése, elajándékozása vagy más részére történő átadása nem megengedett.
8. Az önkormányzat jogosult a támogatás rendeltetésszerű felhasználását ellenőrizni. Amennyiben megállapítást nyer, hogy a jogosult a támogatást nem rendeltetésszerűen használta fel, az önkormányzat jogosult a támogatás pénzbeli ellenértékének visszafizetésére kötelezni.
9. A Képviselő-testület felhatalmazza a polgármestert a támogatással kapcsolatos szükséges intézkedések megtételére, valamint az egyedi kérelmek elbírálására és a támogatás kiosztásának lebonyolítására.
10. A határozat mellékletét képezi az 1. számú melléklet, amely tartalmazza a támogatásban részesülők névsorát (átvételi elismervények alapján).
Határidő: 2026. március 15.
Felelős: Deák Bertalan polgármester
19/2026. (II.13.) határozat 1. melléklete

Deák Bertalan polgármester: A napirendi pontok megtárgyalása után a következőkről tájékoztatta a Képviselő- testületet. 
A Versenyképes Járások Program II. ütemében a korábban már említett ravatalozó felújítása lett megpályázva, melyet sikeresen meg is nyertünk. Erre bruttó 7.021.090 Ft-ot kapunk, még pénz nincs, de döntés már született.
Továbbá a LEADER Térségi, települési identitás, valamint a helyi értékek megőrzése (rendezvény) című pályázat szintén benyújtásra került. Itt még döntés nincs, csak be lett nyújtva a pályázat. Erre 3.314.700 Ft-t nyerhetünk, ennek lesz plusz 5% önereje.
Valamint a Magyar Falu Program keretében „Önkormányzati tulajdonú ingatlanok fejlesztése, önkormányzati feladatellátáshoz kapcsolódó beszerzések” című pályázatot is sikeresen benyújtottuk. Döntés még itt sincs, de már hiánypótlás volt. Ez 19.926.131 Ft lesz, ha nyerünk.
A Magyar Falu Program keretében „Települési közlekedési és vízelvezetési infrastruktúra fejlesztése” című pályázat melyben az átfolyókat terveztük sajnos nem lett megpályázva, ugyanis ennek nem tudtunk megfelelni, a tervezővel való egyeztetést követően a vízügyi engedélyezésekre nagy figyelmet fordítanak és vízjogi engedély nélkül nem nyúlhaunk még az árkokhoz sem, ezt is engedélyeztetni és terveztetni kell.
Tájékoztatta még a Képviselő- testületet, arról, hogy Magyarország kormánya konzultálni szeretne az önkormányzatokkal az önkormányzati működést érintő és strukturális problémák megoldásában való együttműködésről, és a következő döntéseknél ezeket megpróbálják figyelembe venni. Ennek megfelelően készített egy Település stabilizáció javaslat csomagot, amit megküldött a minisztérium részére.
Kovács József: Kérdése, hogy lehet e valamit kezdeni azokkal az ebekkel, akik rendszeresen az utcán vannak, mert hiába szólunk, hogy tartsák bezárva, a kutya folyamatosan kint van az úton. Félnek tőle, mert agresszív is.
Dr. Szepesy Márk Zoltán jegyző: Küldünk neki egy felszólító levelet, mert ez szabálysértés és rendőrségi feljelentést is von maga után.


Miután több bejelentés és indítvány nem volt, Deák Bertalan polgármester megköszönte a megjelentek részvételét, aktivitását, majd a zárt ülést 11:20 órakor bezárta.

Kmft.

